Imtella' Ottubru 18, 2021 Ir-Reġina Eliżabetta t-Tieni se jkollha tiċċaħħad mix-xarba ta' wara l-ikla ta' filgħaxija. Skont sorsi qrib Buckingham Palace, kull filgħaxija, wara li timla' l-ħawsla, ir-Reġina tieħu tazza Dry Martini. Ir-Reġina se tieqaf tieħu d-drink ta' filgħaxija fuq parir mediku li tawha t-tobba tal-familja rjali. Bosta dehru mħassba dwar saħħet ir-Reġina wara li fl-aħħar jiem hija dehret miexja bil-għajnuna ta' bastun f'Wales. Hija dehret tistrieħ fuq il-bastun biex timxi anki f'Londra, aktar kmieni dan ix-xahar. It-tobba taw dan il-parir lir-Reġina, li għandha 95 sena, b'mod speċjali minħabba l-fatt li matul ix-xhur li ġejjin se jkollha bosta impenji qabel ma f'Ġunju tas-sena d-dieħla tiċċelebra 70 sena fuq it-tron. F'dan l-isfond, jista' jagħti l-każ li r-Reġina se jkollha tieqaf tieħu wkoll it-tazza Vermouth li mdorrija tieħu wara l-ikla ta' nofsinhar. Skont rapporti fil-midja Ingliża, ir-Reġina tieħu medja ta' erba' xarbiet kuljum, fosthom tazza te għall-ħabta tal-5pm. Din l-użanza kienet prattikata anki minn ommha, li mietet fl-età ta' 101.